ม็อบบุกบสท.ร้องขอที่ทำกิน
ม๊อบเครือข่ายประชาชนอีสาน บุกชุมนุมหน้า "บสท." จี้ให้เร่งจัดสรรที่ทำกินให้ตามที่ครม.อนุมัติ หลังปัจจุบันมีการจัดสรรที่ดินให้เพียงหมื่นไร่
7 ก.ค. 2554

ม๊อบเครือข่ายประชาชนอีสาน บุกชุมนุมหน้า "บสท." จี้ให้เร่งจัดสรรที่ทำกินให้ตามที่ครม.อนุมัติ หลังปัจจุบันมีการจัดสรรที่ดินให้เพียงหมื่นไร่
รายงานข่าวจากกระทรวงการคลัง เปิดเผยว่า ตั้งแต่ช่วงเช้าที่ผ่านมามีการชุมนุมของกลุ่มสภาเครือข่ายประชาชนอีสาน สภาประชาชน 4 ภาค จำนวนประมาณ 500 คน ที่บริเวณอาคารบุญผ่อง ใกล้รถไฟฟ้าอารีย์ โดยได้ออกแถลงการณ์เรื่องการขอเข้าครอบครองทรัพย์สินของ บรรษัทบริหารสินทรัพย์ไทย ( บสท. ) ก่อนจะยุบเลิกองค์กรในวันที่ 8 มิ.ย.นี้ เพื่อให้เกษตกรได้เข้าครอบครองพื้นที่ไว้อาศัยและได้ทำกินต่อไป  โดยต้องการให้ บสท.เร่งจัดหาที่ทำกินให้ 3.5 หมื่นไร่ ตามที่คณะรัฐมนตรี ( ครม.) ที่อนุมัติไปแล้ว เนื่องจากปัจจุบันมีการจัดสรรที่ดินให้เพียงกว่า 1 หมื่นไร่
รายงานข่าวจาก บสท. เปิดเผยว่า ที่ผ่านมามีกลุ่มที่อ้างตัวว่าเป็นสภาเครือข่ายประชาชนอีสาน สภาประชาชน 4 ภาค เข้าบุกรุกและปลูกสร้างที่อยู่ของ บสท.หลายพื้นที่ ในหลายจังหวัดของภาคอีสาน เช่น ที่ดินบริษัทไทยเมลอน โพลีเอสเตอร์ เนื้อที่รวม 616 ไร่ ,ที่ จ.ขอนแก่น (อ.น้ำพอง อ.พระยืน อ.เมืองขอนแก่น)  , จ.นครราชสีมา (อ.ปักธงชัย อ.โชคชัย อ.ขามทะเลสอ) , จ.สุรินทร์ (อ.เมืองสุรินทร์)  , จ.มุกดาหาร (อ.เมืองมุกดาหาร) โดยอ้างว่า เป็นหน้าที่ของรัฐที่ต้องปฏิบัติตามรัฐธรรมนูญปี 2550 มาตรา 83 และมาตรา 84 ที่รัฐต้องจัดที่ดินทำกินให้    ผู้ยากไร้ 
ด้านนายเชาวรัตน์ เชาว์ชวานิล ผู้ช่วยกรรมการผู้จัดการฝ่ายบริหารทรัพย์สิน บสท. เปิดเผยในระหว่างที่ลงไปชี้แจงข้อมูลให้กับกลุ่มผู้ชุมนุมว่า  บสท. พร้อมทำตามมติ ครม. หากสภาเครือข่ายประชาชนอีสาน สภาประชาชน 4 ภาค ต้องการที่อยู่อาศัยและที่ดินทำกิน ก็ขอให้ไปแจ้งต่อคณะกรรมการจัดหาที่ดินทำกินให้เกษตรกรซึ่งมีนายสุเทพ เทือกสุบรรณ รองนายกรัฐมนตรีเป็นประธาน  ถ้าหากรัฐบาลเห็นชอบให้จัดสรรที่ดินให้ ทาง บสท. ก็พร้อมจะดำเนินการ 
อย่างไรก็ดี บสท. มีหน้าที่ดำเนินการตามภาระกิจของ บสท. คือการฟื้นฟูกิจการของลูกค้าที่สุจริตและมีศักยภาพให้สามารถดำเนินกิจการต่อไปได้ รวมทั้งบริหารสินทรัพย์ให้ได้รับมูลค่าเพิ่มมากที่สุดเช่นกัน